**Приложение № 3 към чл. 26**

|  |  |
| --- | --- |
| **КОНСУЛТАЦИОНЕН ДОКУМЕНТ** | |
| **1. ОСНОВНА ИНФОРМАЦИЯ ЗА КОНСУЛТАЦИЯТА** | |
| 1.1. | **Въведение:**  Министерството на регионалното развитие и благоустройството организира обществена консултация по предложение за изготвяне на проект на нов закон с работно заглавие Закон за водоснабдяването и канализацията.  Към настоящия момент нормативната уредба, касаеща отрасъл водоснабдяване и канализация (ВиК), е уредена основно със Закона за водите, Закона за регулиране на водоснабдителните и канализационни услуги, Закона за устройство на територията и техните подзаконови нормативни актове.  Предвид факта, че отрасълът функционира в условията на сложна и фрагментирана нормативна уредба, е необходимо тя да бъде променена, за да осигури възможност за развитие на ВиК инфраструктурата и устойчивост при предоставянето на ВиК услугите в променящата се икономическа и демографска ситуация в страната. Последното би могло да се постигне чрез изработването и въвеждането на специален Закон за водоснабдяването и канализацията, в който да се обединят основните постановки, свързани със собственост, стопанисване, експлоатация и поддържане на ВиК системите и съоръженията, предоставяне и регулиране на ВиК услугите, планиране и финансиране на инвестициите във ВиК инфраструктура.  С проекта на Закона за водоснабдяването и канализацията следва да се уредят политиката за развитие на отрасъл ВиК, собствеността на ВиК системите и съоръженията, дейностите и отговорностите на собствениците на публична ВиК инфраструктура и на ВиК операторите при управлението и развитието ѝ, обществените отношения и принципите на управление при предоставяне на ВиК услугите, правомощията на органите за регулирането и контрола при предоставяне на ВиК услугите, създаване на условия за устойчиво планиране на развитието на ВиК системите и свързаните с това изисквания при проектирането и изграждането им, уреждането на вещните права при изграждането и експлоатацията на ВиК системите и съоръженията, създаване на условия за повишаване качеството и ефективността на ВиК услугите при социално поносима цена, създаването на условия за подобряване на управлението и ефективността на ВиК операторите.  С проекта на Закона за водоснабдяването и канализацията се подкрепят действията, с които се създава устойчивост на промените, извършени при изпълнение на целите, заложени в Стратегията за развитие и управление на водоснабдяването и канализацията в Република България 2014 - 2023 г., одобрена с Решение на Министерския съвет № 269 от 07.05.2014 г. на основание чл. 10а, ал. 2 от Закона за водите.  Обединяването на законовите разпоредби в един закон, както и актуализирането на нормативната уредба ще уреди обществените отношения и създаде условия за осигуряване на баланс на интересите и устойчиво развитие на отрасъл ВиК. |
| 1.2. | **Цели на консултацията:**  Обществената консултация се организира, като се канят всички заинтересовани физически и юридически лица да дадат/отправят предложения и коментари за изготвяне на проекта на Закон за водоснабдяването и канализацията.  Проектът следва да даде законодателен израз на посочените в т. 1.1. насоки, като отговаря на принципите и целите заложени в Националната стратегия за управление и развитие на водния сектор, одобрена с решение на Народното събрание (Обн. ДВ. бр. 96 от 6 Декември 2012 г., обн. ДВ. бр. 97 от 7 Декември 2012 г.) и в Стратегията за развитие и управление на водоснабдяването и канализацията в Република България 2014 - 2023 г., одобрена с Решение на Министерския съвет № 269 от 7 май 2014 г.  Предложението на проект на Закон за водоснабдяване и канализация има за цел да се постигне финансово, технически и екологично устойчив ВиК отрасъл, който предоставя ВиК услуги с високо качество на социално поносими за потребителите цени. |
| 1.3. | **Консултационен процес:**  Обществената консултация се открива за 14 дни, като стартира на 05 май 2020 г. Консултационният документ ще бъде публикуван на Портала за обществени консултации [www.strategy.bg](http://www.strategy.bg) и интернет страницата на МРРБ [www.mrrb.government.bg](http://www.mrrb.government.bg).  Всички заинтересовани страни ще могат да направят коментари и предложения по следните начини:  **Ел.поща:** [е-mrrb@mrrb.government.bg](mailto:е-mrrb@mrrb.government.bg) **Официален път:** гр.София, ПК 1202, ул. „Св. Св. Кирил и Методий“ № 17-19. Писмата следва да се адресират до министъра на регионалното развитие и благоустройството.  **Обратна връзка:** След приключване на обществените консултации всички предложения (получени по всички канали) ще бъдат обобщени в справката за отразяване на предложенията, която ще бъде публикувана на Портала за обществени консултации. |
| 1.4. | **Релевантни документи и нормативни актове:**   * Закон за водите; * Наредба № 1 от 10 октомври 2007 г. за проучване, ползване и опазване на подземните води (Обн. ДВ. бр. 87 от 2007 г.); * Наредба № 1 от 11 април 2011 г. за мониторинг на водите (Обн. ДВ. бр. 34 от 2011г.); * Наредба № 2 от 8 юни 2011 г. за издаване на разрешителни за заустване на отпадъчни води във водни обекти и определяне на индивидуалните емисионни ограничения на точкови източници на замърсяване (Обн. ДВ. бр. 47 от 2011 г.); * Наредба № 3 от 16 октомври 2000 г. за условията и реда за проучване, проектиране, утвърждаване и експлоатация на санитарно-охранителните зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди (Обн. ДВ. бр. 88 от 2000г.) ; * Наредба № 6 от 9 ноември 2000 г. за емисионни норми за допустимото съдържание на вредни и опасни вещества в отпадъчните води, зауствани във водни обекти (Обн. ДВ. бр. 97 от 2000 г.); * Наредба № 7 от 14 ноември 2000 г. за условията и реда за заустване на производствени отпадъчни води в канализационните системи на населените места (Обн. ДВ. бр. 98 от 2000 г.); * Наредба № 9 от 16 март 2001 г. за качеството на водата, предназначена за питейно-битови цели (Обн. ДВ. бр. 30 от 2001 г.); * Наредба № 12 от 18 юни 2002 г. за качествените изисквания към повърхностни води, предназначени за питейно-битово водоснабдяване (Обн. ДВ. бр.63 от 2002 г.);; * Наредба за ползването на повърхностните води, риета с ПМС № 352 от 2016 г. (Обн. ДВ. бр.100 от 2016 г.) * Наредба за изискванията и критериите за ВиК операторите и квалификацията на персонала им, приета с ПМС № 11 от 2018 г. (Обн. ДВ. бр. 9 от 2018 г.); * Закон за регулиране на водоснабдителните и канализационните услуги; * Наредба за регулиране на качеството на водоснабдителните и канализационните услуги, приета с ПМС № 8 от 2016 г. (Обн. ДВ. бр.6 от 2016 г.); * Наредба за регулиране на цените на водоснабдителните и канализационните услуги, приета с ПМС № 8 от 2016 г. (Обн. ДВ. бр.6 от 2016 г.) * Закон за устройство на територията; * Наредба № 4 от 14 септември 2004 г. за условията и реда за присъединяване на потребителите и за ползване на водоснабдителните и канализационните системи (Обн. ДВ. бр. 88 от 2004г.); * Наредба № 2 от 2005 г. за проектиране, изграждане и експлоатация на водоснабдителни системи (Обн. ДВ. бр. 34 от 2005 г.); * Наредба № РД-02-20-8 от 2013 г. за проектиране, изграждане и експлоатация на канализационни системи (Обн. ДВ. бр.49 от 2013 г.); * Наредба № РД-02-20-1 от 5 март 2020 г. за условията и реда за определяне на размерите и разположението на сервитутните ивици и на специалния режим за упражняване на сервитутите на водоснабдителните и канализационните проводи (мрежи) и съоръжения извън населените места и селищните образувания (Обн. ДВ. бр.29 от 2020 г.); * Закон за горите; * Закон за счетоводството; * Закон за управление на етажната собственост; * Закон за концесиите; * Закон за държавната собственост; * Закон за общинската собственост; * Закон за местното самоуправление и местната администрация; * Закон за енергетиката. |
| **2. ОПИСАНИЕ НА ПРЕДЛОЖЕНИЕТО**  Изготвяне на проект на Закон за водоснабдяването и канализацията.  Настоящата нормативна уредба, касаеща отрасъл водоснабдяване и канализация не е кодифицирана в един закон и често е изменяна. Честите изменения на законите са индикация за това, че те не уреждат първично изцяло всички обществени отношения по материята, както и че обществените отношения са динамични.  Законът за водоснабдяването и канализацията предвижда уреждане на взаимоотношенията в отрасъл ВиК за осигуряване на ефективност и устойчивост на инфраструктурата и услугите, включително определяне политиката за развитие и регламентиране на основните принципи и логическата връзка на процесите в отрасъла.  Законът ще регламентира собствеността на ВиК инфраструктурата и ще определя функциите на асоциациите по ВиК и собствениците на публичната ВиК инфраструктура, както и техните задължения за постигане на съответствие с изискванията на националното и европейското законодателство в областта на питейните води, отвеждането и пречистването на отпадъчните води. Предвижда се уреждане на стопанисването, поддържането и експлоатацията на ВиК системите и съоръженията и предоставянето на ВиК услугите, като се дефинират права и задължения на собствениците, на ВиК операторите и потребителите на ВиК услугите. Предвижда се регламентиране на реда за планиране на развитието, за изграждане и за управление на водоснабдителните и канализационните системи, включително и подобряване на координацията между компетентните органи.  Предвижда се отделяне от Комисията по енергийно и водно регулиране на функциите и правомощията, свързани с водоснабдяването и канализацията, в самостоятелна структура с работно име Комисия за регулиране на ВиК услугите, с цел повишаване на ефективността при контролирането на предоставянето на услугите и постигането на дългосрочните показатели за качеството им при социална поносимост на цените.  Ще бъдат прецизирани легални дефиниции на основни термини, свързани с отрасъла.  С обединяването и осъвременяването на нормативната уредба ще се отстранят съществуващи несъответствия, противоречиви изисквания, ще се подобри синхронът между участниците в процесите и ще се облекчи администрирането и регулаторната тежест.  Ясното регламентиране на права, задължения и отговорности ще подобри взаимоотношенията между субектите, чиито права и задължения се регламентират със закона, ще внесе прозрачност и предвидимост в отрасъла и ще създаде добри предпоставки за постигане на стратегическите цели:   * Съответствие - ВиК отрасълът да отговаря на националните/европейските изисквания; * Устойчивост - ВиК отрасълът да е екологосъобразен, финансово и технически жизнеспособен; * Социална поносимост - Цените на ВиК услугите да са социално поносими за потребителите; * Качество / цена - Качеството на услугите и ефикасността на ВиК операторите да съответстват на добрите европейски практики. | |
| **3. ВЪПРОСИ ЗА ОБСЪЖДАНЕ**  В1: Предложения и становища по описания в консултационния документ обхват на законопроекта;  В2: Предложения относно начина на управление на активите публична собственост (ВиК системи и съоръжения);  В3: Предложения за механизми за финансиране на необходимите инвестиции за постигане на съответствие и устойчивост на отрасъл ВиК.  В4: Предложения за начини за подпомагане на формиране на устойчиви политики за отрасъл ВиК от браншови организации и организации на потребителите;  В5: Предложения за намаляване на регулаторната тежест;  В6: Предложения за механизми за насърчаване на добросъвестно и целесъобразно потребителско поведение;  В7: Считате ли, че уредбата на обществените отношения в отрасъла е добре уредена в действащото законодателство и отговаря на съвременните условия ? По какъв начин, според Вас, тя би могла да бъде подобрена?  В8: Какви са причините, според Вас за основните проблеми в отрасъла?  В9: Кои нормативни актове следва да се променят с влизането в сила на нов закон за водоснабдяването и канализацията?  В10: Предложения за допълнителни въпроси, които следва да намерят решения в бъдещия Закон за водоснабдяването и канализацията. | |
| **4. ДОКУМЕНТИ, СЪПЪТСТВАЩИ КОНСУЛТАЦИЯТА**  - Проект на структура на Закон за водоснабдяването и канализацията; | |